Skopriet li lil missierha kienu se jidfnuh f'qabar komuni mingħajr tebut, u talbet lill-awtoritajiet jagħtuha 24 siegħa ċans biex tqatta' lejl taħdem u tagħmel funeral diċenti lil missierha, l-istess missier li kien abbużaha. Skopriet li lil missierha kienu se jidfnuh f'qabar komuni mingħajr tebut, u talbet lill-awtoritajiet jagħtuha 24 siegħa ċans biex tqatta' lejl taħdem u tagħmel funeral diċenti lil missierha, l-istess missier li kien abbużaha. Omm, tipprostitwixxi ruħha f'kamra. It-tifla tagħha ta' għaxar snin kienet tkun fl-istess kamra imma bil-liżar miġbud, tistenna lil ommha tlesti mix-xogħol. Mara oħra aċċettat 70 klijent f'lejl biex ittella' somma, għax l-għada kellha l-Qorti u riedet tmur bil-flus f'idejha. Esperjenzi u realtajiet kiefra li ħafna jgħixu jew jiġu affettwati minnhom kuljum. "80% tan-nisa fil-prostituzzjoni kellhom storja ta' abbuż sesswali" Fuq RTK, Dr Anna Vella, tabiba tal-Aġenzija Sedqa spjegat kif 80% tan-nisa li jispiċċaw fit-triq tal-prostituzzjoni kellhom storja ta' abbuż sesswali. Dr Vella spjegat kif wieħed ma jistax jaħseb bil-moħħ tagħhom għax kważi kollha għandhom passat tal-waħx. "Trid tara dawn verament x'jixtiequ u tagħtihom alternattivi sostenibbli", saħqet it-tabiba. Semmiet ukoll kif mhumiex biss nisa li jispiċċaw fil-prostituzzjoni, imma anke rġiel, trasvestiti u omosesswali. Esprimiet ix-xewqa tagħha li l-liġi tinbidel u mhux tiħrax biss. Sostniet li n-nies li jixtru dawn is-servizzi jiġu kriminalizzati, filwaqt li n-nisa jiġu offruti toroq li ma jħalluhomx jidħlu f'din it-triq. "Nispiċċaw nibku mal-prostituti" Min-naħa tagħha, id-Direttur tal-Aġenzija Appoġġ Ruth Sciberras qalet li għalkemm il-prostituti jkunu jidhru li ma jibżgħu minn ħadd jaqsmulhom qalbhom. "Nispiċċaw nibku magħhom," kompliet tgħid. Spjegat kif is-sofferenzi li jgħaddu minnhom huma kbar u li mhux faċli li joħorġu mis-sitwazzjoni. Semmiet kif kellhom anke każijiet ta' tfajliet taħt it-18-il sena. Sciberras esprimiet is-sodisfazzjon li jħossu meta wara xi għaxar snin, il-vittmi tal-prostituzzjoni joħorġu mill-problema. Il-Ġiżwita Fr Edgar Busuttil iddeskriva l-prostituzzjoni bħala sintomu tat-tip ta' soċjetà li qed ngħixu fiha, fejn inpinġu s-sess bħala kommodità. Sostna li din hi mentalità konsumista applikata għall-persuni. "Minflok tmur tixtri s-sapun, tmur tixtri s-sess," żied jgħid. Sostna li kieku m'hawnx nies li jfittxu din it-tip ta' ħajja, kieku l-prostituzzjoni tonqos ħafna. Dawn l-esperjenzi xxandru waqt il-programm Bejn Ħaltejn fuq RTK.
"Lejl ta' prostituzzjoni biex tagħmel funeral lil missierha li kien abbużaha"